สำนักงานพระพุทธศาสนาจ.สุพรรณบุรี จัดโครงการปฏิบัติธรรม เนื่องในวันมาฆบูชา ประจำปี 2561
สำนักงานพระพุทธศาสนาจังหวัดสุพรรณบุรี จัดโครงการปฏิบัติธรรม เนื่องในเทศกาลวันมาฆบูชา ประจำปี 2561

นายณัฐสิทธิ์  วงค์ตลาด ผู้อำนวยการสำนักงานพระพุทธศาสนาจังหวัดสุพรรณบุรี เป็นประธานเปิดโครงการปฏิบัติธรรม เนื่องในเทศกาลวันมาฆบูชา จังหวัดสุพรรณบุรี  ประจำปี 2561  ที่สำนักปฏิบัตธรรม วัดไทรงามธรรมธราราม อำเภอเมืองสุพรรณบุรี  โดยนายณัฐสิทธิ์  วงค์ตลาด  ผู้อำนวยการสำนักงานพระพุทธศาสนาจังหวัดสุพรรณบุรี กล่าวว่า โครงการปฏิบติธรรม เป็นกิจกรรมปฏิบัติบูชาที่ดียิ่งกิจกรรมหนึ่ง  เพื่อน้อมนำหลักธรรมคำสอนของพระพุทธศาสนาไปประพฤติปฏิบัติ เพราะพระพุทธศาสนาจะมีความเจริญงอกงามมั่นคง และคนในสังคมอยู่ร่วมกันอย่างสันติสุขนั้น พุทธศาสนิกชนต้องมมีความรู้ ความเข้าใจในหลักธรรมคำสอน โดยศึกษาฝึกฝนปฏิบัติในรูปแบบของการบริหารจิตเจริญปัญญา เป็นการพัฒนาจิตใจ ที่ทำให้ผู้ฝึกปฏิบัติเกิดความสงบและพบความสุข มีความรู้ ความเข้าใจ มองเห็นคุณค่าของพระพุทธศาสนา รู้จักรับผิดชอบดูแลตนเอง ใส่ใจ และรับผิดชอบต่อครอบครัว ตามหน้าที่ของตนอย่างถูกต้องสมบูรณ์ สามารถนำหลักธรรมไปปรับใช้ให้เกิดประโยชน์ในการดำรงชีวิตประจำวันอย่างมีความสุขตลอดไป

ด้านนางสาวสวาท แซ่ตัน ผู้อำนวยการกลุ่มส่งเสริมพระพุทธศาสนาและกิจการพิเศษ  กล่าวว่า ในปีนี้ วันมาฆบูชาตรงกับวันพฤหัสบดีที่ 1 มีนาคม  2561  มีเหตุอัศจรรย์สำคัญ 4 ประการ  คือ  เป็นวันเพ็ญขึ้น 15 ค่ำ เดือน 3 พระภิกษุ 1,250 รูป มาประชุมโดยมิได้นัดหมาย พระภิกษุเหล่านั้นเป็นพระอรหันต์ผู้ได้อภิญญา 6 และเป็นผู้ที่ได้รับการบวชแบบเอหิภิกขุอุปสัมปทา เพราะเหตุที่มีองค์ประกอบสำคัญดังกล่าว  จึงมีชื่อเรียกอีกอย่างหนึ่งว่า วันจาตุรงคสันนิบาต ในวันนี้พระพุทธเจ้า ทรงแสดงโอวาทปาฏิโมกข์  ในที่ประชุมสงฆ์  ซึ่งเป็นอุดมการณ์และวิธีการปฏิบัติ ที่นำไปใช้ได้ทุกสังคม มีเนื้อหาโดยสรุปคือ  ทำความดีให้ถึงพร้อม ละความชั่ว และทำจิตใจให้ผ่องใส